**SMS peste timp...**

*Emilian Oniciuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clopoţeii vibrează

În noaptea efemeră,

Telefonul dansează

Ciudat pe noptieră...

Buimăcită şi mirată,

Văduva Vera tresare...

Se gândeşte înfiorată:

„Cine să fie oare?"

Deschide telefonul

Luminat de un mesaj

Care îi alungă somnul

În fostul ei mariaj...

I se înmărmurează faţa,

Pieptul i se lasă, i se ridică,

Respiră greu prin ceaţa

Creată de-a ei frică...

Cu mâna tremurândă

Și inimioara în cleşte,

În noaptea furibundă,

Mesajul îl citeşte:

„Nu mai ştiu de tine!

De mine n-ai uitat?

În paradis mi-e bine

Dar sunt neîmpăcat...

Pe rând plecară toate

Din viaţa mea, şi-s eu,

În locuri minunate

Iubit de Dumnezeu...

În ceas de veşnicie

Cu lacrimi te aştept,

Fruntea pe vecie

Să ţi-o alint la piept...

Ai petrecut bune şi rele

De când am apus

Să răsar prin stele,

Printre îngeri, Sus...

Acum a sosit timpul

Din nou să înfloreşti...

Dacă vrea şi ,,scumpul"

Poţi să te recăsătoreşti...

(Mesajul îl citeşte...

„Fostul" e şarmant;

Vera se căieşte

Privind la amant...)

Acum te las cu bine:

Fii fericită pe Pământ

Cum ai fost cu mine

În legământul sfânt!”

O lacrimă salină

Îi curge spre guriţă

Lăsând o rouă lină

Pe chip de garofiţă...

Nu l-a uitat pe Mișu

Dar firea-i de felină

O arde-n ascunzișu`

Ce-o face-acum blajină...

Și este atât de bună

În văduvia-i fină,

O șoaptă într-o rună:

Rămasă în lumină…

Capul și-l lasă dulce

Spre mai tânărul iubit,

Mesajul pe o cruce

Deja l-a răstignit…

Revizuit: 28.03.2019